Arjuna

Arjuna a játék idejében (Kép forrása: https://www.deviantart.com/ainosora/art/Arjun-Mahabharat-460959236)

### Tárgyak

Ghandiva (íj)Indrastra (íj)

*"Hajlandó vagyok vért ontani egy ügyért, ami igaz. De nem emelhetem fel az íjamat, amíg nem vagyok biztos benne, hogy arra mutat, akire kell." - Arjuna Chryssának*

Arjuna az Age of Mythology kaland egyik szereplője, indiai félisten, Indrának, az istenek királyának fia. Hastinapur királyságának hercege, négy testvérével együtt - a játék ideje alatt azonban tizenkét éves száműzetését tölti.

A karaktere a valódi mitológiában szereplő Arjunán alapul, de jelentősen elkanyarodik, és sok részletet kihagy a történetből.

## Története

### Gyermek és fiatalkora

Indiában született, öt fiútestvér között harmadikként. Halandó apja Pandu király, halandó anyja pedig Kunti királyné - az apját azonban megátkozták, hogy nem születhetnek gyermekei, így Arjuna is, és testvérei is egy-egy isten segítségével jöttek világra. Az ő apja Indra, a viharisten volt.

Az apja eredetileg nem tarthatott volna igényt a trónra, de mivel a bátyja (Arjuna nagybátyja) vak volt, ezért mégis ő foglalta el. Azonban Pandu király meghalt, mikor a fiai még gyerekek voltak, így a nagybátyjuk átvette a trónt. Jó uralkodónak, és tisztességes embernek bizonyult, Arjuna és a testvérei is boldog körülmények között nevelkedtek, együtt tanultak az unokatestvéreikkel. Arjuna különösen tehetséges volt az íjászatban, a mestere kedvencének számított - ez vezetett egy furcsa, tiszteletteljes rivalizáláshoz közte, és féltestvére, Surya napisten fia, Karna között, aki ugyancsak remek íjász volt, de az anyja és az apja házassága előtt fogant. Számos szoros barátságot kötött a palotában töltött idők alatt

Arjuna idősödő nagybátyja el akarta kerülni a rivalizálást az unokatestvérek között, ezért két részre osztotta a birodalmat - egyik részét saját legidősebb fiára, Duryodhanára hagyta, a másikat Arjuna legidősebb bátyjára, az igazság istenének fiára, Yudhisthirára. Azonban a próbálkozása ellenére kirobbant a konfliktus, mert Duryodhana magának akarta a hatalmat - egy ünnepélyen, kockajátékban legyőzte Yudhisthirát, elnyerve tőle mindenét, a birodalmat, és a feleségét is beleértve. Az öt testvér csak egyetlen módon kaphatott esélyt a visszatérésre - ha tizenkét évre száműzetésbe vonulnak, egy évet pedig a valódi származásukat titkolva szolgálnak egy országban. A csalás végleges ellentétbe állította őket Duryodhanával, és minden mellette állóval, beleértve rengeteg gyermekkori barátot és tanítót is.

### Indra palotájában

Arjuna a száműzetésének kezdetét az apja házában töltötte, aki tanította, és feladatokkal látta el, hogy csiszolja a képességeit. Arjuna ekkor kapta második íját, az Indrastrát, tőle - ezt a fegyvert csak ritkán használja, de hatalmas erőt ad neki.

### Trója felé

A száműzetése alatt, miután elhagyta Indra palotáját, utazni kezdett, hogy minél többet tanuljon, és minél többet segíthessen a testvéreinek - igyekezett megbirkózni azzal a gondolattal is, hogy ha lejár az idő, szembe kell szállnia az unokatestvéreivel, és minthogy Indra a háború istenének fia is volt, tudta, hogy ő vezeti majd a seregeket. Nyugat felé indult, ismeretlen vidékeken tapasztalatot szerezni, és ez sodorta Hellász területére - itt egyelőre megfigyelő szándékkal csatlakozott a görög sereghez, hogy minél jobban kiismerje a háború természetét, és a sok vidékről érkezett, idegen népeket.

## Személyisége

*"Sokszor annyira nehezére esett, neki is, hogy megállapítsa, mi a jó, és miért éri meg küzdeni."*

Arjuna rendkívül jóindulatú, tiszteletteljes és segítőkész. Ha valaki a támogatását kéri, nem utasítja el, és idegen népekhez is nyitottsággal képes fordulni, még akkor is, ha némely szokások adott esetben megbotránkoztatják - bár a görög föld vallása és istenei idegenek számára, mégis elfogadónak és barátságosnak mutatkozott a kérdésben.

Kíváncsi és tanulékony. Az íjászaton túl már fiatalon beleásta magát több tudományba, rendkívül jó a felfogóképessége, de komoly intelligenciával tudja kezelni a háborút is - barátságos viselkedése dacára jó stratéga, és a harcban is képes kamatoztatni a tudását.

A testvéreihez szorosan kötődik, nagyon fontos számára a család. Szintén szeretettel viszonyul az unokatestvéreihez, és annak idején a szüleihez is - sok esetben a motivációját is az adja, hogy a rokonainak nyújthat segítséget, nem a személyes ambíciói.

Indra fiaként rendkívül bátor, ha egy-egy helyzetben nehezére is esik, mindig képes legyűrni a félelmét, de kissé forrófejű és meggondolatlan is. Nem egyszer előfordul, hogy előbb beszél, vagy tesz valamit, mint gondolkodik, és utána kénytelen viselni a következményeket - de elég becsületes ahhoz, hogy ezeket minden esetben egyenes háttal fogadja el.

## Megjelenése

Húszas éveiben járó indiai férfi, különösen feltűnő külső jegyek nélkül. Viszonylag magas, az alkata vékonyabb és szálkás, tipikus íjász. A haja hosszú, nagyjából a válláig ér, és sötétbarna, a szemei szintén sötétek, a bőre napbarnított. Legtöbben jóképűnek tartják.

A viselete általában az indiaiakra jellemző - általában bő, fehér nadrágot, és laza, fehér stólát visel. Mindkét fülében van egy-egy fülbevaló, és jellemzően a nyakában lóg valamilyen lánc. Amikor csatára készül, vértet és alkarvédőt visel.

## Képességei és eszközei

* Félistenként viszonylag kevés a jól definiálható képessége, inkább a számára elérhető eszközökre gyakorol hatást. Ugyanakkor rendkívül pontosan céloz az íjjal, és nagy a fizikai ereje is, egy átlagos halandóhoz képest - ezek Indrától származnak.
* Ghandiva: A Ghandivát Varuna istentől kapta, rendkívül nagy erejű, szent fegyver. Lehetetlen tönkretenni, és megnöveli a használója önbizalmát - Arjuna eleve rendkívüli pontossága mellett ez azt eredményezi, hogy gyakorlatilag sosem téveszt célt. Sokkal nagyobb erővel is lő, mint egy átlagos íj.
* Indrastra: Égi fegyver, Indrától kapott íja. Nem látható mások számára úgy, mint a Ghandiva, amikor lőni szeretne vele, egy mantrát kell elmondani, amivel meg tudja idézni. Ha csak egyet lő vele, akkor is olyan mintha nyíleső zúdulna az ellenfelére.

Mind a Ghandivának, mind az Indrastrának feltétele, hogy csak jó ügyért harcolhat velük. Ha az istenek úgy akarják, Arjuna nem tudja felajzani az íjat, vagy akár elfelejtheti az idéző igét.

* Chryssa kismadara: Arjuna egyelőre nem tudja, miben segíthet neki, de mikor Trója felé megismerkedett Hekaté egyik papnőjével, a nő az egyik nyílvesszőjéből létrehozott egy fekete cinegét. A kismadár azóta követi, rendszeresen a vállán ül, és Chryssa állította, hogy "egy nap segítségére lehet".

## Érdekességek

* Az Arjuna megjelenésének alapját szolgáltató fanartok a 2013-as Mahábharáta c. indiai sorozatot vették alapul
	+ Ez annak az eposznak az adaptációja, aminek az eredeti Arjuna a főhőse
* Bár a történetének alapját a mitológiából merítette a készítője, Arjuna sokban eltér a mitológiai karaktertől:
	+ Az eredeti Arjuna némileg idősebb nála.
	+ Az eredeti Arjunának négy felesége van - az egyik, Draupadi, az öt testvérének felesége is rajta kívül. A Ghandivát eredetileg akkor kapta, Krishna kérésére, amikor egyszer megzavarta a bátyja Draupadival töltött idejét, ami tabu volt a testvérek között, így egy évre száműzetésbe kényszerült miatta.
	+ Az eredeti Arjuna, a mítoszok alapján évezredekkel a Trójai Háború előtt élt - és természetesen fel sem merülhetett, hogy ennyire nyugatra menjen a száműzetése alatt.
	+ Az eredeti Arjunának hozzáférése van még számos égi fegyverhez az Indrastrán kívül, például a Sivától kapott íja akár hegyeket dönthet le egy lövéssel.
	+ Stb.
* Arjuna nem fogyaszt marhahúst, és bár nem teszi szóvá az idegen környezetben, alapvetően barbárságnak tartja a görögök tehénáldozatait.
* A hazájában él a hindu kasztrendszer - Ksatrija kasztba tartozik.
* Az MBTI személyiségtípusa ENFJ-A.
* Az alignmentje "neutral good".
* A karaktertémája a "Cold ground - Indra's theme" a Naruto c. animéből. Indra, akinek a karaktertémája ez a szám a sorozatban a mitológiai Indra által inspirált karakter.